

**Граѓанското општество во поддршка на демократски локални избори**

**УПАТСТВО ЗА АПЛИЦИРАЊЕ**

**Јавен повик до граѓански организации за доделување грантови**

**Програма:** „ ЕУ поддршка за Граѓанскиот ресурсен центар – фаза 2“

**Проект:** „Акциски грантови за локални иницијативи“ 24 08 ГРЦ 501

**Повик:** „Акциски грантови за поддршка на локалните избори 2025“

**Референтен број:** 08-20/1-2025

**Датум на објава на повикот:** 21 февруари2025 година

**Краен рок за аплицирање**: 10 април 2025 година до 17:00 часот (македонско време)

  

**Проектот е финансиран од Европската Унија**

[1 Граѓанското општество ВО ПОДДРШКА НА демократски локални избори 3](#_Toc191017407)

[1.1 Контекст 3](#_Toc191017408)

[1.2 Цели на повикот за предлози и приоритетни прашања 4](#_Toc191017409)

[1.3 Расположливи средства и распределба на финансиите 6](#_Toc191017410)

[2 Правила за овој повик за предлози 6](#_Toc191017411)

[2.1 Критериуми за подобност 6](#_Toc191017412)

[2.1.1 Подобност на апликантите (апликант и ко-апликант(и)) 7](#_Toc191017413)

[2.1.2 Акции за кои може да се додели грант 8](#_Toc191017414)

[2.1.3 Подобност на трошоци: трошоци кои може да се прифатат 10](#_Toc191017415)

[2.1.4 Етички клаузули и кодекс на однесување 11](#_Toc191017416)

[2.2 Како да аплицирате и процедурите што треба да се следат 12](#_Toc191017417)

[2.2.1 Каде и како да ја испратите вашата апликација 12](#_Toc191017418)

[2.2.2 Краен рок за поднесување на апликациите 12](#_Toc191017419)

[2.2.3 Дополнителни информации за повикот 13](#_Toc191017420)

[*2.3* ОЦЕНКА НА АПЛИКАЦИИТЕ 13](#_Toc191017421)

[2.4 АДМИНИСТРАТИВНА, ПРАВНА И ФИНАНСИСКА ВЕРИФИКАЦИЈА 16](#_Toc191017422)

[2.5 Известување за одлуката на договорниот орган 16](#_Toc191017423)

[2.6 ПРЕЛИМИНАРНА ВРЕМЕНСКА РАМКА 16](#_Toc191017424)

[3 ЛИСТА НА ДОКУМЕНТИ КОИ ТРЕБА ДА СЕ ПОДНЕСАТ 17](#_Toc191017425)

1. Граѓанското општество ВО ПОДДРШКА НА демократски локални избори
	1. Контекст

За Европската Комисија проширувањето останува клучна политика на Европската унија, а особено полноправното членство во ЕУ на Западен Балкан е дел од важните политички, безбедносни и економски цели на Унијата. За таа цел, Комисијата го предложи и усвои новиот План за раст на Западен Балкан со одобрените Реформски агенди за секоја земја од Западен Балкан. Условите за финансиска поддршка се поврзани со спроведување на конкретни социо-економски реформи за зголемување на националниот и регионален потенцијал за раст и реформи поврзани со основите на процесот на проширување, вклучувајќи го владеењето на правото, демократијата, почитувањето на човековите права и основните слободи.

Демократските локални избори се од фундаментално значење за развојот на инклузивни, транспарентни и одговорни системи на управување, бидејќи тие гарантираат дека граѓаните преку својот глас имаат директно учество во создавање на заедници по мерка на граѓаните. Граѓанските организации (ГО) играат клучна улога во поттикнувањето на граѓанскиот ангажман, зајакнувањето на свеста на гласачите, набљудување на изборите, известувањето за нерегуларности и промовирањето на транспарентноста, со што придонесуваат за кредибилитетот на изборните процеси. Нивните напори за застапување често водат до значајни изборни реформи, како што се обезбедување правична застапеност, зајакнување на интегритетот на изборните системи и подобрување на пристапноста за маргинализираните групи,. Со мобилизирање на заедниците, обезбедување на инклузивност и барање одговорност од властите, ГО не само што поддржуваат слободни и фер избори туку придонесуваат и за пошироката цел за демократија на локално ниво и одржлив развој.

Во однос на **капацитетите на ГО и вклученоста во набљудувањето на изборите**, наодите на Набљудувачката мисија на ОДИХР за локалните избори 2021 година[[1]](#footnote-2) покажуваат дека „...капацитетот и интересот на граѓанските организации за набљудување беа ограничени на овие избори. Вкупно за двата круга, Државната изборна комисија (ДИК) акредитираше 7 граѓански организации за следење на изборите со вкупно 1.210 набљудувачи, како и 2 меѓународни организации и 19 дипломатски и странски делегации.” Во Извештајот се забележуваат континуирани пречки за некои набљудувачи и новинари во неколку избирачки места.

Изјавата од прелиминарните наоди и заклучоци на Набљудувачката мисија за изборите (НМИ) на ОДИХР, објавена на 1 ноември 2021 година, заклучи дека вториот круг од Локалните избори 2021 година „...се карактеризираше со изборна кампања во која беа почитувани основните слободи, но негативната реторика и известувањата за заплашување на кандидатите и притисокот врз гласачите потенцијално го ослабнаа процесот“. Понатаму, во двата круга, набљудувачите на НМИ на ОДИХР добиваа постојани известувања, од кои некои беа документирани, за притисок врз гласачите, вклучително и вработените во јавниот сектор, да гласаат за одредени кандидати, како и притисок врз кандидатите. Во првиот круг, НМИ на ОДИХР, исто така, забележа изолирани случаи на заплашување на кандидатите и доби наоди за притисок врз кандидатите да се повлечат. НМИ на ОДИХР, исто така, доби наоди за купување гласови. Слично на тоа, конечниот извештај на Набљудувачката мисија за изборите на ОДИХР за претседателските и парламентарните избори 2024 година[[2]](#footnote-3) забележа такви неправилности: „...забележани се случаи на групно и семејно гласање, што често негативно влијае на учеството на жените, како и на следење на гласачите, што потенцијално укажува на политички притисок“.

Во конечниот извештај на Набљудувачката мисија за изборите на ОДИХР за локалните избори 2021 година се нагласува дека „Кандидатите можеа слободно да водат кампања, но негативната реторика, која често ги таргетираше жените, го намали фокусот на дебатите на посуштински прашања… Во отсуство на јасни регулативи за кампањата на социјалните мрежи и ефективно модерирање од партиите и кандидатите, честопати жените беа предмет на коментари на нивните социјални медиуми. Прашањата кои се однесуваат на родовата еднаквост и правата на жените беа главно отсутни од платформите и говорите на кандидатите, а жените беа недоволно застапени во кампањите на партиите“.

Понатаму, според конечниот извештај на Набљудувачката мисија на ОДИХР за претседателските и парламентарните избори 2024 година „медиумската средина е разновидна и генерално слободна. Сепак, политичката фрагментација, етничките поделби и интензивната конкуренција во рамките на ограничениот пазар резултираа со помалку аналитичко и објективно новинарство. Сегашниот систем на државно финансирање за рекламирање на изборните кампањи ја зголемува зависноста на медиумите од државните субвенции и не ја спречува злоупотребата на онлајн порталите за вести кои се основани само за време на кампањата и служат за канализирање на државните средства на партиите“. Понатаму, мониторингот на медиумите на НМИ на ОДИХР покажа дека јавниот радиодифузен сервис се придржувал до формулата за доделување време на политичките партии на изборите, но некои приватни канали фаворизирале конкретни листи на кандидати.

Овој повик за мали грантови е објавен во рамките на „ЕУ поддршка за Граѓанскиот ресурсен центар – Фаза 2“ кој е финансиран од Европската Унија и спроведуван од Фондацијата Граѓански ресурсен центар во партнерство со Македонскиот центар за меѓународна соработка, Асоцијацијата за демократски иницијативи Гостивар и Медиа плус Штип. Општата цел на проектот е зајакнато граѓанско општество кое активно учествува во креирањето политики и во зајакнувањето на партиципативната демократија во земјата. Главните активности на Граѓанскиот ресурсен центар се насочени кон креирање поволна средина за развој на граѓанското општество во земјата и зголемување на капацитетите на граѓанските организации да бидат компетентни, ефективни, одговорни и независни чинители во општеството. Примарна целна група на проектот се граѓанските организации (ГО), но и релевантни државни институции, локални самоуправи и граѓаните. Повеќе информации за Граѓанскиот ресурсен центар се достапни на: [www.rcgo.mk](http://www.rcgo.mk).

* 1. Цели на повикот за предлози и приоритетни прашања

**Општата** **цел** на овој повик е да придонесе за зајакнување на демократијата во Република Северна Македонија преку подобрен изборен процес со фокус на зголемена транспарентност, кредибилитет и инклузивност.

**Конкретна** **цел** на овој повик е да ги зајакне граѓанските организации во нивното активно учество и ангажираност за инклузивни, транспарентни и отчетни локални избори со фокус на учеството на жените, младите и маргинализираните групи.

Во најава на претстојните Локални избори во 2025 година во земјата, овој повик има за цел да ги поддржи иницијативите кои ги зајакнуваат демократските практики и промовираат фер и инклузивни изборни процеси со вклученост на граѓанското општество во набљудувањето на изборите.

Предлог проектот треба да се однесува **на двата очекувани резултати** наведени подолу:

Очекуван резултат 1: **Зајакнати се капацитетите на домашните организации за набљудување, а нивната разновидност, број и географска покриеност е зголемена.**

**Индикативни активности за остварување на овој резултат:**

* Јакнење на капацитетите на домашните набљудувачи со цел да ги стекнат потребните знаења и алатки за поефективно да ги вршат нивните краткорочни и долгорочни набљудувачки активности (вклучително пред, за време и по изборите).
* Поддршка на различните сегменти на граѓанското општество (женски и малцински групи, организации во заедницата, унии на медиуми и студенти итн.) да станат дел од поголемата мрежа за набљудување на изборите.
* Поддршка за формирање на коалиции/мрежи на граѓански организации и групи за набљудување за ефективно и заедничко следење на локалните избори во 2025 година и обезбедување што е можно пошироко географско покривање.
* Дизајнирање и спроведување на обуки за домашните набљудувачи за законодавната рамка на изборите, изборните правила, процесите на гласање, техниките на набљудување и други прашања поврзани со изборите.
* Јакнење на капацитетот на домашните граѓански организации како набљудувачи да ангажираат различни општествени групи и набљудувачи на терен од различни географски области, вклучително и оддалечени рурални локации.
* Активности за набљудување на локалните избори 2025 година - вклучително и не ограничувајќи се на следење пред, за време и по изборите на работата на релевантните институции (Државната изборна комисија (ДИК), Државната комисија за спречување на корупцијата, Државниот завод за ревизија, Агенцијата за медиуми итн.), политичките и медиумските кампањи, трошењето на јавните финансии, поплаки за време и по изборите, следење на изборите и слично, со цел да се обезбедат транспарентни и отчетни избори и да се намалат изборните неправилности.
* Зајакнување на капацитетот на локалните заедници активно да учествуваат на локалните избори во 2025 година, вклучително и преку кампањи за едукација и подигање на свеста на гласачите, истовремено поддржувајќи го развојот и употребата на дигитални алатки за подобрување на пристапноста и вклученоста.
* Промовирање на иницијативи кои поттикнуваат инклузивност, доближување до маргинализираните и недоволно застапените групи, вклучително и учество на младите и жените на локалните избори.

Очекуван резултат 2: **Зајакнат медиумски интегритет и избалансирано медиумско покривање на локалните избори и овозможена побезбедна и поинклузивна изборна средина**

**Индикативни активности за остварување на овој резултат:**

* Следење на медиумското покривање на изборната кампања, вклучително и онлајн и социјалните медиуми.
* Следење на дијалогот и соработката помеѓу медиумите, граѓанското општество, изборните тела и другите засегнати страни во изборите.
* Градење на капацитети на новинарите за етичко известување за изборите, свесност за потенцијална пристрасност на медиумите и новинарство сензитивно на конфликти.
* Систематско следење и известување за активностите за говор на омраза на социјалните и онлајн медиумите, на јавните форуми и во традиционалните медиуми.
* Обезбедување на телефонски линии за помош или онлајн платформи за гласачите да пријават инциденти на заплашување, говор на омраза, пристрасна или штетна содржина.
* Развивање на онлајн курсеви или алатки за следење на изборите и идентификување на дезинформации и трендови на говор на омраза.
* Активности за подигање на јавната свест за толеранција, инклузивност и дијалог, истовремено развивајќи стратегии за инклузивни пораки и реторика со цел да се поттикне учеството од различни демографски групи.

Типот на активности подобни за финансирање треба да биде во согласност со индикативната листа на активности дефинирани погоре и може да вклучува: развој на капацитети, техничка помош за поддршка на вклучување на граѓански организации во изборниот процес, вклучително и медиумски организации, со посебен фокус на обезбедување на географска покриеност на оддалечените рурални области и застапеност на ранливите групи како што се жените, лица со попреченост, малцински групи, како и поддршка за развој, поврзување и соработка на граѓанските организации меѓу себе, со медиумите, ДИК и други чинители релевантни за овој повик.

**(!)** Активности кои не се споменати погоре, но се јасно поврзани со целите и резултатите на повикот, ќе бидат земени предвид.

Предложената акција треба да биде од јавен интерес[[3]](#footnote-4) и дизајнирана користејќи го пристапот заснован на права[[4]](#footnote-5).

**Забелешка:** **Апликантите со предложените активности можат да покријат повеќе географски плански региони, без разлика на нивното место на регистрација**.

**ВАЖНО (!)**: Апликантите се должни да се информираат кај надлежните институции дали им се потребни одредени дозволи/одобренија за спроведување на активностите што ги предлагаат во своите предлог-проекти и доколку го добијат проектот, апликантите се должни да ги обезбедат потребните дозволи пред отпочнување на активностите.

* 1. Расположливи средства и распределба на финансиите

Целокупниот износ на финансиски средства кој е на располагање во рамките на овој повик за грантови изнесува 110.000 евра.

Договорниот орган го задржува правото да не ги додели сите расположливи средства.

Големина на грантови

Со овој повик ќе се доделат единаесет грантови, каде износот на секој поединечен грант може да биде:

* **минимален износ: 9.000 евра**
* **максимален износ: 10.000 евра.**

За овој повик организациите кои ќе поднесат апликација **не се обврзани** да обезбедат кофинансирање. Грантот ќе покрие 100% од вкупните подобни трошоци.

1. Правила за овој повик за предлози

Ова Упатство ги утврдува правилата за поднесување на апликации, избор и спроведување на проектите финансирани во рамки на овој повикот, во согласност со Практичниот водич, кој се применува на овој повик (достапен на <https://wikis.ec.europa.eu/display/ExactExternalWiki/ePRAG>).

* 1. Критериуми за подобност

Постојат три групи на критериуми за подобност, кои се однесуваат на:

1. чинителите:
* **Апликант**, кој го поднесува формуларот за аплицирање (2.1.1),
* **ко-апликант(и)** (доколку ги има)!

(ако не е наведено поинаку, апликантот и неговите ко-апликант(и) во понатамошниот текст заеднички се нарекуваат „*апликанти*“) (2.1.1),

1. акциите:
* Акции за кои може да се додели грант (2.1.2);
1. трошоците:
* Видови на трошоци кои може да се прифатат при утврдување на износот на грантот (2.1.3).
	+ 1. Подобност на апликантите (апликант и ко-апликант(и))

**Апликант**

(1) За да биде подобен за грант во рамките на овој повик, апликантот мора:

* да биде правно лице **и**
* да биде непрофитна организација **и**
* да биде регистриран во Република Северна Македонија согласно Законот за здруженија и фондации[[5]](#footnote-6) (ЗЗФ) **и**
* да биде регистриран најмалку две (2) години пред објавувањето на овој повик **и**
* да биде директно одговорен за подготовка и управување со проектот заедно со ко-апликантот(ите), а не да дејствува како посредник **и**
* да има докажано искуство во областа на набљудување и поддршка на избори, најмалку на едни локални/парламентарни/претседателски избори и/или да има најмалку еден проект за поддршка на изборниот процес и/или почитување на избирачките права **и**
* да ги има **завршено** следниве онлајн обуки од Академијата на ГРЦ ([Обука за планирање проекти и пишување проектна апликација](https://rcgo.mk/planiranje-proekti-i-pishuvanje-proektna-aplikacija/), [Односи со јавност](https://rcgo.mk/obuka-za-odnosi-so-javnost/), [Добро управување](https://rcgo.mk/obuka-za-dobro-upravuvanje-vo-graganskite-organizacii/) и [Транспарентност и отчетност](https://rcgo.mk/obuka-za-transparentnost-i-otchetnost-na-graganskite-organizacii/)) **и**
* да го има пополнето [Прашалникот за самооценка на организациските капацитети](https://rcgo.mk/samoocenka/).

**Апликантот може да аплицира со ко-апликант(и) како што е наведено подолу.**

**Ко-апликант(и)**

Ко-апликантите учествуваат во дизајнирањето и спроведувањето на акцијата, а трошоците што ќе ги прават се прифатливи на ист начин како и за апликантот.

Ко-апликантите мора да ги задоволат критериумите за подобност што важат за апликантот.

Доколку се додели договорот за грант, апликантот ќе стане корисник идентификуван како координатор. Координаторот ќе склучи Договор за грант со Договорниот орган и ќе го/ги претставува и дејствува во име на кој било друг ко-апликант (и) (доколку има) и ќе го координира дизајнот и спроведувањето на акцијата.

Доколку се додели договорот за грант, ко-апликантот(ите) ќе станат корисник(ци) во акцијата (заедно со Координаторот).

* + 1. Акции за кои може да се додели грант

Дефиниција

Акцијата се состои од збир на активности.

Времетраење

Времетраењето на акцијата не може да биде пократко од **9 месеци** ниту подолго од **12 месеци**.

Сектори или теми

Сите активности мора да спаѓаат во очекуваните цели и резултати наведени во делот 1.2 (види погоре).

Локација

Акцијата мора да се спроведува на територијата на Република Северна Македонија.

Видови на акции

Видовите на акции и индикативната и неисцрпна листа на активности кои може да се финансираат во рамките на овој повик се опишани во делот 1.2 погоре.

Проектите треба да бидат засновани на резултати и самостојни операции што укажуваат на кохерентен сет на активности, со јасно дефинирано влијание, исходи и резултати и целни групи во одредена временска рамка. Активностите треба да бидат дизајнирани да ги задоволат специфичните потреби на целните групи идентификувани во проектот. Мапирањето на овие целни групи мора да биде јасно оправдано и врз основа на анализа на веродостојни податоци.

Предложените активности мора да бидат замислени за да дадат конкретни, мерливи резултати, кои одговараат на јасно идентификувана и дефинирана потреба или проблем. Во овој контекст, нивната оправданост мора да се заснова на неодамнешни веродостојни информации. Акциите мора да имаат јасни цели, да се засноваат на добро дефинирана и логична стратегија со јасно замислена методологија и да имаат интегриран пристап со комплементарни активности кои директно ќе ја адресираат потребата или проблемот за кој станува збор.

Поднесените апликации со акции ќе бидат избрани врз основа на нивната методологија и веројатноста за постигнување на очекуваните резултати наведени во делот 1.2, како и нивната релевантност со целите на овој повик за предлози. Апликациите кои предлагаат иновативни пристапи кои можат да се реплицираат надвор од времетраењето на проектот без значително надворешно финансирање, особено преку соработка со владини институции, независни комисии, локални власти или други механизми за поддршка, ќе бидат позитивно оценети.

Елементи со додадена вредност на акцијата

Следниве дополнителни елементи се сметаат за **додадена вредност** и треба, колку што е можно, да се земат предвид при дизајнирање на акцијата:

* Максимизирање на вклученоста и зајакнувањето на различни групи на граѓанското општество, локални власти/актери на локалната самоуправа и заедничко работење, особено тие кои ќе поттикнат граѓански активизам и волонтерство;
* Промоција на иновации и имплементација на најдобри практики со потенцијал за понатамошна одржливост во поголем обем;
* Промоција на трансфер на знаење, размена на искуства и добри практики, менторство, активности за учење меѓу колегите, особено тие што вклучуваат дигитални технологии и поттикнуваат дигитална транзиција.

Европската унија смета дека промовирањето на родовата еднаквост[[6]](#footnote-7), младите[[7]](#footnote-8) и правата на лицата со попреченост[[8]](#footnote-9) се меѓусекторски прашања. Секое влијание врз овие групи треба да се идентификува и објасни и, каде што е можно, да се вклучат овие групи во дизајнираните активности и мерки. Секое влијание врз животната средина (позитивно или негативно) треба да се опфати во предвидените активности. Ќе се оценува и вниманието посветено на меѓусекторските прашања.

Следниве типови на активности се **неподобни** :

* активности кои се однесуваат само или главно на индивидуални спонзорства за учество на работилници, семинари, конференции и конгреси;
* активности кои се однесуваат само или главно на индивидуални стипендии за студии или курсеви за обука;
* активности кои се однесуваат само на еднократни конференции. Конференциите можат да се финансираат само доколку се дел од поширок опсег на активности што треба да се спроведат во текот на проектот;
* активности каде главната цел е финансиска поддршка на трети лица;
* активности кои се состојат исклучиво или првенствено од капитални расходи, на пр. купување на земјиште, згради, опрема и возила;
* активности за поддршка на политички партии;
* други активности кои ќе бидат проценети како неподобни, а не се наведени погоре.

Видови на активности

Индикативната листа на активности кои може да се финансираат во рамки на овој повик е дадена во делот 1.2 погоре. Предлог-проектите не мора да бидат ограничени само на тие видови активности. Активности кои не се дел од оваа листа, но се јасно поврзани со целите и резултатите на повикот, ќе бидат земени предвид.

Видливост

Апликантите мора да ги преземат сите неопходни чекори за да обезбедат видливост во јавноста дека Европската унија ја финансирала акцијата. Колку што е можно, акциите кои се целосно или делумно финансирани од Европската Унија мора да вклучуваат информации и комуникациски активности дизајнирани да ја подигнат свеста на конкретната или на општата јавност за причините за акцијата и поддршката на ЕУ за акцијата, како и за резултатите и влијанието од оваа поддршка.

Апликантите мора да се усогласат со целите и приоритетите и да гарантираат видливост на финансирањето на ЕУ (видете го Прирачникот за комуникација и видливост за надворешните активности на ЕУ објавен од Европската комисија на <https://ec.europa.eu/europeaid/communication-and-visibility-manual-eu-external-actions_en>).

Број на апликации и грантови по апликанти

**Апликантот не може да поднесе повеќе од една апликација во рамки на овој повик.**

**На апликантот не може да му се додели повеќе од еден грант во рамки на овој повик.**

**Апликантот не може да биде ко-апликант во друга апликација.**

**Ко-апликантот не може да биде вклучен во повеќе од една апликација во рамки на овој повик.**

**ВАЖНО (**!): Доколку некоја организација не ги испочитува горенаведените услови, автоматски ќе бидат одбиени сите апликации во кои таа организација се јавува како апликант и/или ко-апликант.

* + 1. Подобност на трошоци: трошоци кои може да се прифатат

Прифатливите трошоци мора да ги исполнуваат следниве критериуми:

* Тие се настанати за време на спроведувањето на проектот;
* Тие се наведени во проценетиот вкупен буџет на проектот;
* Тие се неопходни за спроведување на проектот;
* Тие се препознатливи и проверливи, евидентирани во сметководствената евиденција на корисникот(ците) и се одредуваат според сметководствените стандарди и вообичаените сметководствени практики;
* Тие се во согласност со барањата на националното законодавство;
* Тие се разумни, оправдани и се во согласност со барањата за добро финансиско управување, особено во однос на економичноста и ефикасноста.

Само **прифатливите трошоци** можат да бидат финансирани со доделените грантови на овој повик. Подолу се наведени категориите на трошоци кои се прифатливи и неприфатливи. Буџетот истовремено претставува проценка и максимален праг на признаени трошоци.

Препораките за доделување грант секогаш подлежат на исполнување на условот проверките што му претходат на потпишувањето на договорот за грант да не откријат проблеми кои бараат промени во буџетот (како што се аритметички грешки, неточности, нереални трошоци и неподобни трошоци). Проверките може да доведат до барања за појаснување и може да го наведат договорниот орган да наметне измени или намалувања за да се решат таквите евентуални грешки. Не постои можност да дојде до зголемување на грантот како резултат на овие корекции.

Затоа, **во интерес на апликантите е да обезбедат реален и исплатлив буџет**.

**Прифатливи трошоци**

Следниве трошоци се прифатливи:

* бруто трошоци за надомест за персоналот ангажиран во спроведувањето на проектот;
* локални патни трошоци за патување во земјава, поврзани со активностите во проектот;
* директни трошоци направени за време на фазата на имплементација на предложените активности (вклучувајќи трошоци за истражување и публикации, организација на конференции/семинари, трошоци за надворешни лица/експерти од кои ќе се бара да дадат професионална поддршка итн.);
* проектни канцелариски трошоци кои се релевантни за предложените активности и се однесуваат само на акцијата/активностите.
* други трошоци кои ќе бидат проценети како подобни, а не се наведени погоре.

Напомена: Во рамки на буџетот побаран од ГРЦ апликантите се обврзани во ставка 5. Други трошоци да вклучат транспортни трошоци и трошоци за ноќевање со полн пансион за учество на најмалку двајца претставници на апликант (или еден претставник од апликант и еден од ко-апликантот, доколку има), во износ од 400 евра за учество на Средба за вмрежување, која ќе се одржи за времетраење на добиениот проект.

**Неприфатливи трошоци**

Следниве трошоци не се прифатливи:

* долгови и трошоци за сервисирање на долгот (камата и сл.);
* резерви за загуби или потенцијални идни обврски;
* трошоци декларирани од корисникот и финансирани од друга акција и/или донатор;
* купување на земјиште или згради
* реконструкција и реновирање на згради
* купување возила, мебел и ИТ опрема
* загуби од курсна разлика;
* кредит и финансирање на трети лица;
* трошоци за надоместок на државни службеници или друг персонал вработен/ангажиран во јавна администрација на централно и/или локално ниво
* трошоци за активности кои предвидуваат лична заработка и корист
* трошоци за финансирање политички партии и било какви нивни активности
* ретроактивно финансирање
* данок на додадена вредност
* други трошоци кои ќе бидат проценети како неподобни, а не се наведени погоре.

Резервни средства за непредвидени ситуации

Овие трошоци се неприфатливи

Подобни индиректни трошоци

Овие трошоци се неприфатливи

Придонеси во натура

Овие трошоци се неприфатливи

* + 1. Етички клаузули и кодекс на однесување

Корисниците мора да ги почитуваат следниве принципи и клаузули:

* Отсуство на конфликт на интереси;
* Почитување на човековите права, како и законодавството за животна средина и основните работни стандарди;
* Нулта толеранција за сексуална експлоатација, злоупотреба и вознемирување;
* Антикорупција;
* Отсуство на невообичаени комерцијални трошоци;
* Отсуство на прекршување на обврски, неправилности или измама;
* Отсуство на пристрасен пристап кон локалните избори;
* Други појави и однесувања кои не се наведени погоре, а од страна на Договорниот орган ќе бидат оценети како неетички.

Договорниот орган го задржува правото да го суспендира или откаже финансирањето на проектот доколку се откријат прекршувања на етичките клаузули и кодекс на однесување од кој било вид во која било фаза од процесот на доделување или за време на спроведување на договорот.

* 1. Како да аплицирате и процедурите што треба да се следат
		1. Каде и како да ја испратите вашата апликација

За да аплицираат за овој повик за предлози, апликантите треба да го пополнат Формуларот за аплицирање вклучувајќи го Буџетот со оправданост на буџетот (Прилог 1).

Кандидатите треба да аплицираат на македонски јазик.

Рачно напишаните апликации нема да бидат прифатени.

Апликациите мора да се достават електронски, како единствена е-порака со наслов: **Повик за апликации - Акциски грантови за поддршка на локалните избори 2025 година** на следната e-mail адреса: info@rcgo.mk

Секоја апликација мора да се поднесе како единствена е-порака, која мора да ги содржи следните документи како прилози во соодветен формат (MS Word/Excel и PDF, каде што е применливо):

* Формулар за аплицирање
* Прилог 1: Буџет со оправданост на буџетот (1а. Буџет и 1б. Оправданост на буџет)
* Прилог 2. Доказ за правен статус на апликантот и ко-апликантот (доколку има). Доказ за правен статус е потврда за тековната состојба издадена од Централниот регистар, не постара од шест месеци, сметајќи наназад од датумот на поднесување на апликацијата. Се прифаќаат и скенирани верзии.
* Прилог 3. Скенирана Изјава од апликантот (уредно пополнета и потпишана од неговиот законски застапник – Точка 7 од Формуларот за аплицирање: Изјава на организацијата- Апликант).
* Прилог 4. Скенирана Изјава/и од ко-апликантот/те (ако има) (уредно пополнета/и и потпишана/и од нивниот законски застапник(ци) – Точка 8 од Формуларот за аплицирање: Изјава на организацијата- Ко-апликант).
* Прилог 5. Годишни наративни извештаи и финансиски извештаи за апликантот и ко-апликантот(ите) (ако ги има) за последните две години (2023 и 2024 година).

**Ве молиме имајте предвид дека нецелосната апликација може да биде одбиена**. На апликантите им се препорачува да проверат дали нивниот формулар за апликација е пополнет со користење на Листата за проверка (Точка 9 од Формуларот за аплицирање).

* + 1. Краен рок за поднесување на апликациите

Краен рок за поднесување на апликациите е **10 април 2025 година до 17:00 часот** (македонскo време). Апликациите мора да се достават исклучиво на следната е-пошта: info@rcgo.mk, како единствена порака со наслов: “**Повик за апликации-акциски грантови за поддршка на локалните избори 2025**“.

**На апликантот му се препорачува да не го чека последниот ден за да ја поднесе** својата апликација, бидејќи отежнатиот интернет сообраќај или дефект на интернет конекцијата (вклучувајќи прекин на електричната енергија итн.) може да доведе до потешкотии при поднесувањето. Договорниот орган не може да биде одговорен за какво било доцнење поради горенаведените или други евентуални тешкотии при поднесувањето.

**Датумот и часот на пристигнување** на електронската пошта ќе се смета за релевантен доказ за поднесување на апликацијата во зададениот рок. Секоја апликација поднесена по истекот на рокот ќе биде одбиена (иако е примена).

Секој апликант ќе добие писмено известување за статусот на поднесување на својата апликација.

Содржината на апликацијата нема да биде достапна за пренесување на трети лица.

* + 1. Дополнителни информации за повикот

За овој повик за предлози е предвидена една онлајн информативна сесија.

Прашања поврзани со овој повик може да се испратат по е-пошта најдоцна 21 ден пред крајниот рок за поднесување на апликациите на адресата подолу, со јасно назначување на референцата на повикот за предлози: **Прашање за повик со референтен број 08-20/1-2025.**

Адреса на е-пошта за поднесување прашања: info@rcgo.mk

Договорниот орган нема обврска да дава појаснувања за прашањата добиени по овој датум.

Одговорите ќе бидат дадени најдоцна 11 дена пред крајниот рок за поднесување на апликациите.

За да се обезбеди еднаков третман на апликантите, Договорниот орган не може да даде претходно мислење за подобноста на апликантите, ко-апликанти, акција или конкретни активности.

Нема да се даваат поединечни одговори на поставените прашања. Сите прашања и одговори, како и други важни известувања до апликантите ќе бидат објавени на веб-страницата [www.rcgo.mk](http://www.rcgo.mk) соодветно. Затоа, препорачливо е редовно да ја следите гореспоменатата веб-страница за да бидете информирани за објавените прашања и одговори, како и било други релевантни информации поврзани со повикот.

* 1. ОЦЕНКА НА АПЛИКАЦИИТЕ

Апликациите ќе бидат оценувани од страна на Комисија за оценка на апликации.

Оценката на поднесените апликации ќе се одвива во две фази: Административна проверка со проверка на подобност и Оценка на квалитет.

Оние апликации кои нема да ги исполнат критериумите за Административна проверка и проверка на подобност, ќе бидат одбиени единствено на оваа основа и нема да бидат оценувани за квалитет.

**2.3.1 АДМИНИСТРАТИВНА ПРОВЕРКА**

При Административната проверка ќе се проценува исполнувањето на следниве критериуми:

* + - **Краен рок и начин на поднесување**: Доколку пријавата е поднесена во наведениот рок, датум и време, на начин наведен во точка 2.2.1 и 2.2.2 од ова Упатство, таа ќе биде прифатена. Во спротивно, апликацијата автоматски ќе биде одбиена (иако е примена) доколку рокот и начинот за аплицирање не е испочитуван.
		- **Формулар за аплицирање**: Апликацијата се поднесува во бараниот формулар и е целосно пополнета во согласност со дадените упатства.
		- **Буџет**: Буџетот се доставува во бараниот формат, пополнет според дадените упатства во двата негови делови: 1а. Буџет и 1б. Оправданост на буџет.
		- **Доказ за правен статус**: Поднесена е потврда за Тековната состојба издадена од Централниот регистар за апликантот и за ко-апликантот (ако има). Потврдата за Тековната состојба не смее да биде постара од шест месеци, сметајќи наназад од датумот на поднесување на апликацијата.
		- **Годишни наративни извештаи и финансиски извештаи** за апликантот и ко-апликантот (ако има) за последните две години (2023 и 2024 г.).
		- **Јазик** : Доставениот формулар за апликација и сите прилози се на македонски јазик.
		- **Изјави**: Изјавите од апликантот и од ко-апликантот (ако има) се во бараниот формат, уредно пополнети и потпишани од законските застапници на соодветните организации.

**2.3.2 ПРОВЕРКА НА ПОДОБНОСТ**

* **Апликант и ко-апликант (ако има)**: Организацииите се регистрирани во Република Северна Македонија согласно Законот за здруженија и фондации (ЗЗФ) најмалку две години пред објавувањето на овој повик за апликации.
* **Апликант**: Може да поднесе само една апликација.
* **Ко-апликант (ако има)**: Може да биде вклучен само во една апликација.
* **Баран износ за грантот**: Предложениот буџет е изразен во евра и вклучува барање за грант од минимум 9.000 евра до максимум 10.000 евра.
* **Временска рамка**: Временската рамка за спроведување на акцијата е најмалку 9 месеци, а најмногу 12 месеци.
* **Предложената акција** треба да се спроведе на територијата на Република Северна Македонија.

**Апликантот и ко-апликантот (ако има)** ги има завршено релевантните онлајн обуки од Академијата на ГРЦ ([Обука за планирање проекти и пишување проектна апликација](https://rcgo.mk/planiranje-proekti-i-pishuvanje-proektna-aplikacija/), [Односи со јавност](https://rcgo.mk/obuka-za-odnosi-so-javnost/), [Добро управување](https://rcgo.mk/obuka-za-dobro-upravuvanje-vo-graganskite-organizacii/) и [Транспарентност и отчетност](https://rcgo.mk/obuka-za-transparentnost-i-otchetnost-na-graganskite-organizacii/)).

* **Апликантот и ко-апликантот (ако има)** задолжителного пополниле [Прашалникот за самооценка на организациските капацитети](https://rcgo.mk/samoocenka/).

**2.3.3 ОЦЕНУВАЊЕ НА КВАЛИТЕТ**

Апликациите што ќе ја поминат Административната проверка и проверката на подобност, од страна на Комисијата за оценка на апликации ќе бидат оцененувани за квалитет, користејќи ја следнава Табела за оценување.

Табелата за оценување е поделена на секции и потсекции. Секоја потсекција ќе добие оценка помеѓу 1 и 5 како што следува: 1 = недоволно; 2 = доволно; 3 = добро; 4 = многу добро; 5 = одлично.

**Критериуми за оценка**

|  |  |
| --- | --- |
| **Секција** | **Максимален број на бодови** |
| **1. Оперативен капацитет** | **15** |
| 1.1 Дали апликантот и ко-апликантот (ако има) имаат доволно искуство и организациски капацитети за спроведување на проектот?  | 5 |
| 1.2 Дали апликантот и ко-апликантот (ако има) имаат доволно внатрешна експертиза? (особено знаење и искуство за прашањата што треба да ги адресираат со поднесената апликација) | 5x2\*\* |
| **2. Релевантност** | **25** |
| 2.1 Колку предлог-проектот е релевантен за целите и очекуваните резултати на повикот за предлози и другите специфични барања и насоки наведени во Упатството за апликантите? Дали очекуваните резултати од акцијата се усогласени со целите и приоритетите дефинирани во Упатството за аплицирање? | 5x2\*\* |
| 2.2 Колку е релевантен предлог-проектот за конкретните потреби и ограничувања во Република Северна Македонија и /или регионот(ите) во кои ќе се изведува акцијата? | 5 |
| 2.3 Колку се јасно дефинирани и стратешки избрани засегнатите страни (крајни корисници, целни групи) и други релевантни чинители? Дали нивните потреби и ограничувања се јасно дефинирани и дали предлог-проектот соодветно се однесува на нив? | 5 |
| 2.4. Дали предлогот содржи специфични елементи на додадена вредност, како што се еколошки прашања, промоција на родова еднаквост и еднакви можности, потреби на лицата со попреченост, млади, иновации и најдобри практики [и/или други дополнителни елементи наведени во точка 2.1.2 од ова Упатство, дел: Елементи со додадена вредност на акцијата]? | 5 |
| **3. Опис на предлог-проектот**  | **45** |
| 3.1 Колку е кохерентен дизајнот на предлог-проектот и методологијата за негова имплементација?  | 5x2\*\* |
| 3.2. Дали предложените активности се соодветни, практични и во согласност со поставените цели и резултати?  | 5x2\*\* |
| 3.3 Дали временската рамка за спроведување на акцијата е јасна, реална и остварлива?  | 5x2\*\* |
| 3.4 Дали предлогот вклучува добро дефинирани индикатори за мерење на резултатите и постигнувањата? | 5 |
| 3.5 Дали предложената акција ќе има опипливо влијание врз целните групи? | 5 |
| 3.6. Дали очекуваните резултати од предложената акција се реални и одржливи? | 5 |
| **4. Буџет и исплатливост на акцијата** | **15** |
| 4.1 Дали активностите соодветно се одразуваат во буџетот? | 5x2\*\* |
| 4.2 Дали соодносот меѓу предвидените трошоци за активностите и очекуваните резултати е соодветен и задоволителен? | 5 |
| **Максимален вкупен резултат** | **100** |

\*\*: овие оценки се множат со 2 поради нивната важност

По евалуацијата, апликациите ќе бидат рангирани според нивната оценка. Апликациите со највисоки оценки ќе бидат прелиминарно одобрени до исцрпување на расположливиот буџет за овој повик за предлози.

Дополнително, по истите критериуми ќе се состави и резервен список. Овој список ќе се користи доколку повеќе средства станат достапни за време на периодот на важност на резервниот список.

* 1. АДМИНИСТРАТИВНА, ПРАВНА И ФИНАНСИСКА ВЕРИФИКАЦИЈА

Апликантите чии апликации ќе бидат прелинимарно одобрени или ставени на Резервната листа ќе бидат писмено информирани од страна на Договорниот орган. Од нив може да биде побарано да достават административни, правни и/или финансиски документи со помош на кои Договорниот орган ќе може да ја потврди подобноста на апликантот и на ко-апликантот(ите) (ако има), како:

Статут и/или други акти на основање.

 Доказ за капацитетите на апликантите вклучувајќи референци (извештаи, договори, сертификати итн.).

Други документи релевантни за грантот.

Договорниот орган ќе постави краен рок за поднесување на побараните документи. Доколку апликантите не ги поднесат документите во зададениот рок, нивната апликација може да биде одбиена.

По проверката на побараните документи, Комисијата за оценка ќе даде конечна препорака до Договорниот орган, кој ќе донесе одлука за доделување грантови.

Договорниот орган ќе побара од добитниците на грант да отворат посебна сметка за грантот и да имаат најмалку двајца потписници со заеднички потписи потребни за сите плаќања од оваа сметка. Исто така, се очекува од грантистите да соработуваат со други грантисти, да споделуваат знаења и искуства и да учествуваат во други активности од проектот „Поддршка на ЕУ за ресурсниот центар на граѓанското општество – фаза 2“.

* 1. Известување за одлуката на договорниот орган

Главните апликанти ќе бидат писмено информирани за одлуката на Договорниот орган во врска со нивната апликација и доколку бидат одбиени, за причините за негативната одлука. Писмената информација до апликантите ќе биде испратена по е-пошта.

Кандидатите кои имаат забелешки за процесот или оценувањето може до Договорниот орган да поднесат барање за појаснување. Ова барање мора да биде во писмена форма и доставено најдоцна во рок од 10 дена од приемот на писмото за одбивање, на следната адреса: info@rcgo.mk .

* 1. ПРЕЛИМИНАРНА ВРЕМЕНСКА РАМКА

|  |  |  |
| --- | --- | --- |
|  | **ДАТУМ** | **ВРЕМЕ** |
| **1. Информативна сесија (online)** | 04.03.2025 | 11:00 часот |
| **2. Краен рок за поставување прашања во врска со овој повик** | 20.03.2025 | 17:00 часот |
| **3. Краен рок за објавување на одговори и појаснувања на доставени прашања за овој повик**  | 28.03.2025 |  |
| **4. Краен рок за поднесување апликации на овој повик** | 10.04.2025 | 17:00 часот |
| **5. Известување за прелиминарно доделени грантови и одбиени апликации** | април/мај 2025 |  |
| **6. Потпишување договори** | април/мај 2025 |  |

**Сите датуми и часови се изразени во македонско време.**

1. ЛИСТА НА ДОКУМЕНТИ КОИ ТРЕБА ДА СЕ ПОДНЕСАТ
* Формулар за аплицирање
* Прилог 1: Буџет со оправдување на буџетот (1а. Буџет и 1б. Оправданост на буџет)
* Прилог 2. Доказ за правен статус на апликантот и ко-апликантот (доколку има). Доказ за правен статус е потврда за тековната состојба издадена од Централниот регистар, не постара од шест месеци, сметајќи наназад од датумот на поднесување на апликацијата. Се прифаќаат и скенирани верзии.
* Прилог 3. Скенирана Изјава од апликантот (пополнета и потпишана од неговиот законски застапник – Точка 7 од Формуларот за аплицирање: Изјава на организацијата- Апликант).
* Прилог 4. Скенирана Изјава/и од ко-апликантот/те (ако има) (пополнета/и и потпишана/и од нивниот законски застапник(ци) – Точка 8 од Формуларот за аплицирање: Изјава на организацијата- Ко-апликант)
* Прилог 5. Годишни наративни извештаи и финансиски извештаи за апликантот и ко-апликантот(ите) (ако ги има) за последните две години (2023 и 2024 година).
1. Извор: <https://www.osce.org/files/f/documents/9/3/514666.pdf> [↑](#footnote-ref-2)
2. Извор: <https://www.osce.org/files/f/documents/5/e/576648.pdf> [↑](#footnote-ref-3)
3. Активност од **јавен интерес** е секоја општествено-корисна активност. Во членот 74 од Законот за здруженија и фондации се наведени активности/дејности од јавен интерес. Законот е достапен на <https://rcgo.mk/wp-content/uploads/2018/10/Zakon-za-zdruzhenija-i-fondacii.pdf> [↑](#footnote-ref-4)
4. **Пристапот заснован на права (ПЗП)** е обемен и ги опфаќа основните социјални, економски и културни човекови права и слободи, вклучувајќи ги правата на животните и животната средина. Акцијата заснована на права ги вклучува сите однесувања и акции фокусирани на развојот на правата од лобирање и застапување, овозможување признавање на право, до обезбедување итни акциски планови за лицата лишени од некое право. ПЗП се заснова на идентификација на „носителите на права“ и соодветните „носители на должности“ во специфични контексти, како и на промовирање на нивните капацитети да ги бараат своите права и соодветно да ги исполуваат своите должности. Повеќе информации може да најдете на [http://register.consilium.europa.eu/doc/srvl=EN&f=ST%209489%202014%20INIT](http://register.consilium.europa.eu/doc/srvl%3DEN%26f%3DST%209489%202014%20INIT) [↑](#footnote-ref-5)
5. Закон за здруженија и фондации

<https://www.nvosorabotka.gov.mk/sites/default/files/banner/ZZF%20precisten%20tekst%202022.pdf> [↑](#footnote-ref-6)
6. Родов акциски план на ЕУ III – Амбициозна агенда за родова еднаквост и зајакнување на жените во надворешните акции на ЕУ, <https://international-partnerships.ec.europa.eu/system/files/2021-01/join-2020-17-final_en.pdf> [↑](#footnote-ref-7)
7. Стратегија на ЕУ за млади <https://eur-lex.europa.eu/legal-content/en/TXT/?uri=CELEX:52018DC0269> [↑](#footnote-ref-8)
8. Стратегија за правата на лицата со попреченост 2021-2030, <https://commission.europa.eu/strategy-and-policy/policies/justice-and-fundamental-rights/disability/union-equality-strategy-rights-persons-disabilities-2021-en-20> [↑](#footnote-ref-9)